作者：周伯阳
词牌/韵律：春从天上来

paragraphs: 浩荡青冥。
正凉露如洗，万里虚明。
鼓角悲健，秋入重城。
彷佛石上三生。
指蓬莱云路，渺何许、月冷风清。
倚南楼、一声长笛，几点残星。
西风旧年有约，听候蛩语夜，客里心惊。
红树山深，翠苔门掩，想见露草疏萤。
便乘风归去，阑干外、河汉西倾。
笑淹留，划然孤啸，云白天青。